Predkladacia správa

	Návrh zákona o Úradnom vestníku Európskej únie predkladá podpredseda vlády a minister spravodlivost Daniel Lipšic. 
Obsahom predloženého návrhu zákona je ustanovenie nevyvrátiteľnej domnienky znalosti práva a doplnenie kompetencie Ministerstva spravodlivosti Slovenskej republiky (ďalej len „ministerstvo“) v súvislosti s potrebou zabezpečiť sprístupnenie Úradného vestníka Európskej únie.

Vstupom Slovenskej republiky do Európskej únie vznikne potreba zabezpečiť sprístupnenie Úradného vestníka Európskej únie z dôvodu informovania verejnosti o právnych aktoch Európskych spoločenstiev a Európskej únie, ako aj z dôvodu nevyvrátiteľnej právnej domnienky, že všetko čo bolo vyhlásené sa stalo známe každému. 
Vzhľadom na to, že slovenský právny poriadok nepozná zákon, upravujúci vzťahy súvisiace s Úradným vestníkom Európskej únie a predmetné ustanovenia nie je vhodné doplniť do žiadneho existujúceho zákona, navrhuje sa, aby bol prijatý nový zákon, ktorý by predmetné okruhy vzťahov riešil.

Prijatím návrhu zákona vzniknú požiadavky na výdavky štátneho rozpočtu na rok 2004 a aj na ďalšie roky, v súvislosti s realizáciou sprístupnenia Úradného vestníka Európskej únie. Tieto výdavky budú pokryté z rozpočtovej kapitoly ministerstva, bez ďalších zvýšených nárokov na štátny rozpočet v roku 2004. Prijatie návrhu nebude mať ekonomický vplyv, environmentálny vplyv a ani vplyv na zamestnanosť. 

Návrh zákona nie je potrebné prerokovať v Rade hospodárskej a sociálnej dohody.